**Έκθεση της Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για το νομοσχέδιο «Ο περί Διεθνούς Εμπορικής Διαιτησίας (Τροποποιητικός) Νόμος του 2017»**

**Παρόντες:**

Φωτεινή Τσιρίδου, αναπλ. πρόεδρος Γιώργος Κουκουμάς

Νίκος Γεωργίου Σωτήρης Ιωάννου

Άριστος Δαμιανού Χαράλαμπος Θεοπέμπτου

Ανδρέας Πασιουρτίδης

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε το πιο πάνω νομοσχέδιο σε έξι συνεδρίες της, που πραγματοποιήθηκαν στο διάστημα μεταξύ της 8ης Ιουνίου 2023 και της 24ης Ιανουαρίου 2024.

 Σημειώνεται ότι η συζήτηση του υπό αναφορά νομοσχεδίου άρχισε σε συνεδρία της επιτροπής της προηγούμενης βουλευτικής περιόδου, ωστόσο, λόγω του ότι δεν κατέστη δυνατή η ολοκλήρωση της μελέτης του από την επιτροπή κατά την προηγούμενη βουλευτική περίοδο, η συνέχιση της εξέτασής του μετατέθηκε στην επιτροπή της παρούσας βουλευτικής περιόδου.

 Στο πλαίσιο των συνεδριάσεων της επιτροπής κλήθηκαν και παρευρέθηκαν ενώπιόν της εκπρόσωποι του Υπουργείου Δικαιοσύνης και Δημοσίας Τάξεως, του Υπουργείου Ενέργειας, Εμπορίου και Βιομηχανίας, της Νομικής Υπηρεσίας της Δημοκρατίας, του Παγκύπριου Δικηγορικού Συλλόγου, του Συνδέσμου Εγκεκριμένων Λογιστών Κύπρου και της Ομοσπονδίας Εργοδοτών και Βιομηχάνων (ΟΕΒ).

 Η Αρχιπρωτοκολλητής, το Κυπριακό Εμπορικό και Βιομηχανικό Επιμελητήριο (ΚΕΒΕ) και ο Κυπριακός Οργανισμός Προώθησης Επενδύσεων, παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής.

Σημειώνεται ότι στο στάδιο της συζήτησης παρευρέθηκαν επίσης ο πρόεδρος της επιτροπής κ. Νίκος Τορναρίτης και τα μέλη της κ. Πανίκος Λεωνίδου και Κωστής Ευσταθίου.

 Σκοπός του νομοσχεδίου είναι η τροποποίηση του περί Διεθνούς Εμπορικής Διαιτησίας Νόμου, ώστε να εκσυγχρονιστούν οι διατάξεις του και να καθοριστούν διαδικασίες και κανόνες έκδοσης ασφαλιστικών μέτρων και προσωρινών διαταγών.

 Ειδικότερα, σύμφωνα με το νομοσχέδιο όπως αυτό αρχικά κατατέθηκε στη Βουλή, προβλέπονται μεταξύ άλλων τα ακόλουθα:

1. Η εξουσία του διαιτητικού δικαστηρίου:
2. να εκδίδει μέτρα προσωρινής προστασίας και προσωρινές διαταγές,
3. να τροποποιεί, να αναβάλλει την εφαρμογή ή να τερματίζει μέτρο προσωρινής προστασίας ή προσωρινή διαταγή που έχει εκδώσει,
4. να διατάσσει το μέρος που αιτείται μέτρο προσωρινής προστασίας ή προσωρινή διαταγή να καταβάλει επαρκή εγγύηση,
5. να διατάσσει οποιοδήποτε μέρος να γνωστοποιεί οποιαδήποτε σοβαρή αλλαγή στις περιστάσεις βάσει των οποίων το μέτρο έχει εκδοθεί ή όλες τις περιστάσεις που δυνατόν να σχετίζονται με την έκδοση ή τη διατήρηση προσωρινού μέτρου ή διαταγής από το διαιτητικό δικαστήριο και
6. να επιδικάζει έξοδα και αποζημιώσεις σε οποιοδήποτε στάδιο της διαδικασίας.
7. Οι προϋποθέσεις έκδοσης μέτρου προσωρινής προστασίας και προσωρινής διαταγής.
8. Η ευθύνη του μέρους που αιτείται μέτρο προσωρινής προστασίας ή προσωρινής διαταγής αναφορικά με τα έξοδα και τις ζημιές που ενδεχομένως το μέτρο αυτό να προκαλέσει σε περίπτωση έκδοσής του.
9. Η αναγνώριση και εκτέλεση του μέτρου προσωρινής προστασίας που εκδόθηκε από διαιτητικό δικαστήριο.
10. Η εξουσία του δικαστηρίου να τερματίζει, να αναβάλλει ή να τροποποιεί μέτρο το οποίο εκδόθηκε από διαιτητικό δικαστήριο.
11. Η εξουσία του δικαστηρίου να εκδίδει μέτρα προσωρινής προστασίας αναφορικά με διαιτητικές διαδικασίες, ανεξάρτητα από τη χώρα εκδίκασής τους.

 Το Υπουργείο Δικαιοσύνης και Δημοσίας Τάξεως με ηλεκτρονικό μήνυμα, ημερομηνίας 24 Νοεμβρίου 2022, υπέβαλε στην επιτροπή αναθεωρημένο κείμενο του υπό εξέταση νομοσχεδίου στη βάση των παρατηρήσεων του Παγκύπριου Δικηγορικού Συλλόγου, που υποβλήθηκαν στην επιτροπή με επιστολή ημερομηνίας 12 Ιουλίου 2022.

 Ειδικότερα, στο αναθεωρημένο κείμενο του νομοσχέδιου προβλέπονται τα ακόλουθα:

1. Τροποποίηση του ορισμού του όρου «Δικαστήριο», ώστε να περιληφθεί σε αυτόν το Εμπορικό Δικαστήριο και το Ναυτοδικείο, τα οποία ιδρύθηκαν με προσφάτως ψηφισθείσα από τη Βουλή νομοθεσία.
2. Διόρθωση της αναφοράς στο πρότυπο της Επιτροπής Διεθνούς Εμπορικού Δικαίου των Ηνωμένων Εθνών (UNCITRAL), ώστε να διευκρινίζεται ότι πρόκειται περί πρότυπου νόμου και όχι συμφωνίας.
3. Προσθήκη πρόνοιας, ώστε να παρέχεται η εξουσία στο διαιτητικό δικαστήριο για έκδοση απόφασης για παροχή προσωρινής προστασίας που αφορά ειδικά τη διατήρηση της υπάρχουσας κατάστασης ή την επαναφορά της προγενέστερης κατά τη διάρκεια της εκκρεμότητας της διαφοράς.
4. Προσθήκη πρόνοιας που αφορά τον διορισμό προσωρινού διαιτητή για επίλυση επείγουσας διαφοράς.
5. Τροποποίηση των προνοιών που αφορούν το ειδικό καθεστώς έκδοσης προσωρινής διαταγής, ώστε η προσωρινή διαταγή να υπόκειται σε εκτέλεση υπό συγκεκριμένες προϋποθέσεις.

 Στο πλαίσιο της συζήτησης επί του αναθεωρημένου κειμένου του νομοσχεδίου, μέλη της επιτροπής εξέφρασαν ορισμένες επιφυλάξεις αναφορικά με επιμέρους πρόνοιές του που αφορούν στην αναγνώριση ή εκτέλεση μέτρου προσωρινής προστασίας, σημειώνοντας ότι αυτές χρήζουν επανεξέτασης για σκοπούς διασαφήνισης. Συναφώς, η επιτροπή ζήτησε από την εκπρόσωπο της Νομικής Υπηρεσίας της Δημοκρατίας όπως υποβάλει σχετικό διευκρινιστικό σημείωμα για τη διαδικασία που προβλέπεται στις προτεινόμενες ρυθμίσεις σχετικά με την αναγνώριση και εκτέλεση μέτρου προσωρινής προστασίας.

 Η εκπρόσωπος της Νομικής Υπηρεσίας της Δημοκρατίας με ηλεκτρονικό μήνυμα,

 ημερομηνίας 21ης Ιουνίου 2023, επισήμανε ότι οι προτεινόμενοι λόγοι απόρριψης της αναγνώρισης και της εκτέλεσης μέτρου προσωρινής προστασίας σε διαιτητική διαδικασία είναι αντίστοιχοι με αυτούς που ισχύουν σε διαδικασία ενώπιον δικαστηρίου. Περαιτέρω, η ίδια επισήμανε ότι οι πρόνοιες του νομοσχεδίου που αφορούν στην αναγνώριση και εκτέλεση μέτρου προσωρινής προστασίας, αλλά και οι πρόνοιες που αφορούν στους λόγους απόρριψης αναγνώρισης και εκτέλεσής του αποτελούν πολύ ουσιαστικές διατάξεις του νομοσχεδίου, καθότι ρυθμίζουν κατά τρόπο ειδικό και σαφή ότι τα όσα ισχύουν σε σχέση με την εγγραφή τελικής δικαστικής απόφασης, τηρουμένων των αναλογιών, ισχύουν και σε σχέση με την εγγραφή ενδιάμεσης διαιτητικής απόφασης που αναφέρεται στην παροχή προσωρινής προστασίας.

 Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί των προνοιών του νομοσχεδίου, όπως αυτό έχει τελικά τροποποιηθεί σύμφωνα με τα πιο πάνω, κατά τη συζήτησή του στην ολομέλεια του σώματος.

06 Φεβρουαρίου 2024

Αρ. Φακ.: 23.01.058.056-2017

ΚΣ/ΑΟΛ/ΧΓ/ΜΚ